Mål:

Formålet med sykepleierutdanningen er å utdanne kvalifiserte yrkesutøvere for sykepleiefaglig arbeid i alle ledd av helsetjenesten. I dette arbeidet er pleie, omsorg og behandling hjørnesteinene i sykepleierens kompetanse. Det forutsetter kunnskap om de enkelte sykdommers årsak, diagnostikk og prognose i tillegg til kunnskap og forståelse av hvordan det oppleves å være syk. Utdanningen skal fremme en yrkesetisk holdning og en flerkulturell forståelse av helse og sykdom, og den skal kvalifisere for et yrke og en yrkespraksis som er i stadig utvikling og endring. Samfunnet har behov for sykepleiere som har nødvendig spesialistkompetanse på ulike fagområder, kompetanse i forhold til helsefremmende og forebyggende arbeid, kvalifikasjoner innen organisasjon og ledelse, kvalitetssikring, undervisning, veiledning, fagutvikling og forskning.

